DA eis antwoorde oor Chinese kragaanleg in LimpopoDA-leier Mmusi Maimane by Makhuvha-stadion in Thohoyandou in Limpopo (Foto: DA/Twitter) Pres. Cyril Ramaphosa moet die waarheid praat oor die voorgestelde Chinees-beheerde kragaanleg in Limpopo, het Mmusi Maimane, leier van die Demokratiese Alliansie, Sondag gesê. Maimane het tydens die DA se verkiesingsveldtog by Makhuvha-stadion in Thohoyandou in Limpopo gesê Ramaphosa het die gebied Saterdag besoek en “het baie te sê gehad oor aanspreeklikheid en basiese dienslewering, wat vreemde konsepte vir die mense van Limpopo is”. “In hierdie provinsie loop die korruptes vry rond terwyl mense krepeer van armoede. In hierdie provinsie is daar 937 000 werkloses – hoofsaaklik jong mense. Dié getal neem deurgaans toe,” het Maimane gesê. “Die Musina-Makhado spesiale ekonomiese sone (SEZ) is hier naby aan die gang. Die president, die premier van Limpopo en verskeie staatsdepartemente het dié projek bevorder as werkskepping en ekonomiese ontwikkeling. Die president het egter nie bekend gemaak wat die quid pro quo is wat met hierdie Chinese maatskappye aangegaan is nie.” Maimane het gesê die president het nie Saterdag bekend gemaak het nie, was die Power China International-energieprojek se belang in die Musina-Makhado SEZ. “Kortweg is dit die konstruksie en bedryf van ŉ 4 600 MW steenkoolaangedrewe aanleg wat oor die volgende paar jaar gebou gaan word. Dié aankondiging is gemaak ná pres. Ramaphosa se besoek aan China in September verlede jaar – dieselfde reis waar hy ŉ lening van R33 miljard vir Eskom van die Chinese ontwikkelingsbank verseker het.” Volgens Maimane is die realiteit dat dié aanleg klaarblyklik slegs gebruik sal word om krag te voorsien aan die SEZ. “Daar is baie ernstige vrae oor hierdie ontwikkeling en die president is nie eerlik daaroor nie. In die belang van Suid-Afrika is dit baie belangrik om bekend te maak wat die tydlyn van die nuwe steenkoolaanleg is; wie dit gaan bou; en of dit slegs die Chinees-beheerde nywerheidspark gaan bedien. “Dit kan nie die geval wees dat, terwyl Suid-Afrika op die randjie staan om in algehele duisternis gehul te word weens ŉ gebrek aan elektrisiteit, Ramaphosa buitelandse maatskappye sal toelaat om na ons land te kom en hul eie kragaanlegte te bou vir hul eie belang nie. “Cyril Ramaphosa se nuwe strategie kan nie wees om ons land aan die hoogste bieër te verkoop nie. Die DA sal nie toelaat dat China se model, om ŉ strik van skuld te stel, wortel skiet in Suid-Afrika nie. Ons weet almal wat gebeur wanneer land soortgelyke ooreenkomste met China aangaan. Vra maar vir Sri Lanka, wat ŉ hele hawe en omliggende grond moes oorgee. Of Zambië wat moontlik Lusaka- internasionale lughawe aan die Chinese gaan verloor. Of Djibouti wat moontlik sleutelbates aan China sal moet oorhandig,” het Maimane gesê.